‘The Bachelor’ kom SA toe!The Bachelor (Foto: Verskaf) M-Net het pas bekendgemaak dat die gewilde wêreldwye realiteitsprogram The Bachelor nóú ook na Suid-Afrika kom. Die heel eerste The Bachelor South Africa sal op die volgende Valentynsdag, op 14 Februarie 2019, gebeeldsaai word. Inskrywings vir dié opwindende nuwe reeks het vandag geopen by www.mnet.tv/thebachelorsa en sal op 20 Augustus 2018 weer sluit. “Die soeke na 25 pragtige enkellopende vroue, wat gereed is om die liefdesvlam aan te steek met ’n ridder op sy wit perd, het begin,” het M-Net in ’n verklaring gesê. The Bachelor is al vir 22 seisoene in Amerika geproduseer en die reeks is te sien in meer as 30 ander lande. In 2017 was The Bachelor die mees bekende reeks in Amerika, Kanada, Duitsland, Nieu-Seeland, Swede, Finland, Rusland, die Oekraïne én Switserland. Suid-Afrikaanse kykers wat die Amerikaanse reeks volg, sal weet dat The Bachelor oor een gelukkige man gaan wat probeer om ŉ lewensmaat te vind. Hy ontmoet 25 enkellopende vroue wat gereed is om liefde te vind en gaan dan op talle romantiese afsprake met hulle terwyl hy geleidelik sy opsies verminder totdat hy sy perfekte maat vind in ŉ dramatiese eindepisode – wat gewoonlik met ŉ verlowing eindig. As jy ouer as 21 en enkellopend is, en aan die vereistes van die reeks voldoen, is dit dalk jou kans om liefde te vind. Deel van die vereistes is dat jy ŉ geldige Suid-Afrikaanse identiteitsdokument moet hê, en beskikbaar moet wees vir verfilming tussen 6 Oktober en 25 November 2018.